Bokke wéér aan die slaap in openingsalvoDie Springbokke het met 25 – 17 teen die Wallabies in Adelaide verloor. Foto: Twitter. Lukhanyo Am is deesdae ongetwyfeld een van die Springbokke se heel beste spelers en daar is seker baie ondersteuners wat waarskynlik sal sê dat hy dié beste is. Die buitesenter het met sy spel teen die All Blacks op Ellispark beïndruk, terwyl hy ook na die gevaarlikste Springbok teen die Wallabies in Adelaide gelyk het. Ondanks sy vuurwarm spelpeil het die Suid-Afrikaners nou twee agtereenvolgende Rugbykampioenskap-wedstryde verloor. Ja, ’n mens kan redeneer dat Paul Williams se fluitjie die Bokke van momentum in die afgelope naweek se nederlaag teen die Wallabies beroof het. Maar goeiste, soms moet jy eers die balk in jou eie oog uitsorteer voordat jy ’n bohaai opskop oor die splinter (maak nie saak hoe groot dit is nie) in die skeidsregter of opposisie se oog . Die Suid-Afrikaners het vlugvose spel opgedis en vir die tweede wedstryd op ’n streep moes hulle probeer om ’n agterstand van tien of meer punte uit te wis. “Dit was ’n baie frustrerende wedstryd vir die span. Ons kon doodeenvoudig net nie aan die gang kom nie,” het Am gesê. “Een van die dinge waaraan ons baie hard in aanloop tot die volgende toets sal werk, is die wyse waarop ons ’n wedstryd begin.” Jacques Nienaber het ná Saterdag se kragmeting gekla oor die Springbokke se onvermoë om geleenthede in punte om te skep. “Ons was omtrent 13 keer in Australië se kwartgebied en ons kon net nie punte aanteken nie,” het die nasionale rugbyafrigter gesê. Swak hanteerwerk, verbroude stelskoppe en rolmaalbewegings wat glad nie aan die gang wou kom nie, is sommige van die redes vir bogenoemde stand van sake. Volgens Am het die Suid-Afrikaners al in die verlede gewys dat hulle die telbord aan die gang kan hou. “Daar is dae wanneer dinge net nie volgens plan verloop nie. Saterdag was beslis só ’n dag vir ons. Terselfdertyd het die Wallabies se verdediging ons onder druk geplaas.” A perfect start in Adelaide ????#Wallabies #TRC2022 #AUSvRSA @eToroAU @CadburyAU ???? @StanSportAU @Channel9 pic.twitter.com/f74f0IIo0Z — Wallabies (@wallabies) August 27, 2022